**Maciste ja manalan valtiatar** (ital. *Maciste, l’uomo più forte del mondo*, "Maciste, maailman vahvin mies") on vuonna 1961 valmistunut italialainen seikkailuelokuva. Lajityypiltään peplumia edustavan elokuvan on ohjannut Antonio Leonviola. Sen sankaria Macistea esittää yhdysvaltalainen kehonrakentaja Lou Degni alias Mark Forest.

Juoni
-----

Maailman vahvin mies Maciste löytyy tällä kertaa tuhansia vuosia sitten kaukaiselta mantereelta, jossa maan alla asuvat salaperäiset myyrämiehet tulevat öisin ulos luolistaan kaappaamaan orjia timantti- ja kultakaivoksiinsa. Maciste lähtee tummaihoisen apurinsa Bangon kanssa vapauttamaan valoa karttavien myyrämiesten orjuuttamaa Aranin prinssiä Lothia, mutta he joutuvat vangiksi näiden maanalaiseen valtakuntaan, jota hallitse pimeyteen tuomittu julma kuningatar Halis Mojab. Macisteen rakastuva kuningatar saa tietää olevansa kotoisin maan päältä ja pakenee, mutta saa valon sokaisemana surmansa. Maciste murtautuu kahleistaan, vapauttaa orjat ja romahduttaa myyrämiesten luolat.

Näyttelijät
-----------

|  |  |  |
| --- | --- | --- |
|  Mark Forest  | … |  Maciste
  |
|  Moira Orfei  | … |  kuningatar Halis Mojab
  |
|  Paul Wynter  | … |  Bango
  |
|  Gianni Garko  | … |  Kathar
  |
|  Enrico Glori  | … |  ylipappi Kahab
  |
|  Raffaella Carrà  | … |  Saliurà
  |
|  Roberto Miali  | … |  Loth
  |
|  Nando Tamberlani  | … |  Khur, Aranin kuningas
  |
|  Carla De Foscari  | … |  
  |
|  Rosalia Gavo  | … |  
  |
|  Graziella Granata  | … |  kuningattaren palvelijatar
  |
|  Jeanine Hendy  | … |  soittaja
  |
|  Grazia Campori  | … |  
  |
|  Maria Lombardo  | … |  
  |
|  Luciana Vivaldi  | … |  
  |
|  Franca Polesello  | … |  
  |
|  Cinzia Cam  | … |  
  |
|  Bruna Mori  | … |  
  |
|  Anna Di Martino  | … |  
  |
|  Gloria Hendy  | … |  Tulac
  |

Tuotanto ja vastaanotto
-----------------------

*Maciste ja manalan valtiatar* on Antonio Leonviolan toinen peplum-elokuva samana vuonna ilmestyneen *Maciste kauhujen maassa* jälkeen. Se on myös Mark Forestin toinen Maciste-filmi sen jälkeen kun ohjaaja Carlo Campogalliani oli herättänyt italialaisen mykkäelokuvan henkilöhahmon henkiin vuoden 1960 lopulla ensi-iltansa saaneessa  *Kuninkaiden laakson jättiläisessä*. Elokuva on kuvattu Totalscope-laajakangastekniikalla Technicolor-väreissä Rooman Cinecittàssa, Tor Caldaran luonnonsuojelualueella ja Umbrian marmorilouhoksilla. Armando Trovajolin säveltämää musiikkia käytettiin myös samaan aikaan tuotetussa Umberto Scarpellin *Il gigante di Metropolisissa*. *Manalan valtiattaressa* esiintyy Leonviolan edellisen elokuvan tavoin myös toinen kehonrakentaja Paul Wynter, joka oli voittanut Mr. Universe -kilpailun vuonna 1960.

Elokuva on lapsellisesta juonestaan ja heikoista näyttelijäsuorituksistaan huolimatta melko viihdyttävä toimintaseikkailu, jota on kutsuttu "tyylilajin pieneksi helmeksi". Sen suurimpia ansioita ovat mielikuvitukselliset visuaaliset oivallukset, joita sittemmin hyödynnettiin monissa muissa peplum-filmeissä. Ajatus maanalaisesta valtakunnasta on lainattu edellisenä vuonna julkaistusta George Palin *Aikakoneesta*. Moira Orfein esittämä Manalan valtiatar tuo tarinaan dramaattista jännitettä ja lihaskimppu Forest on pääosassa hieman luontevampi kuin muissa elokuvissaan. Näppärä tieteisfiktion, sadismin ja erotiikan yhdistelmä teki *Manalan valtiattaresta* aikanaan melkoisen yleisömenestyksen. Se tuotti Italiassa yhteensä 543 miljoonan liiran pääsylipputulot. 

*Macisten ja manalan valtiattaren* Suomen ensi-ilta oli Helsingin Savoy-elokuvateatterissa 2. marraskuuta 1961. Sitä mainostettiin "mittavaksi historialliseksi ensiesitykseksi": *Maailman voimakkain mies uskomattomissa seikkailuissa! Hämmästyttävä voimainkoitos – Maciste ja "Musta Herkules" Paul Wynter vastakkain! Pimeyden lumoava ruhtinatar kietoo Macisten tenhovoimaansa... Maciste, maailman vahvin mies, joka tarumaisilla voimillaan vapauttaa kokonaisen kansan Manalan orjuudesta!* Jo muutaman päivän kuluttua elokuvaa kehuttiin "ehdottomaksi yleisömenestykseksi". Samalla nimellä tunnetaan Suomessa myös toinen peplum-elokuva, Riccardo Fredan ohjaama *Maciste all’Inferno* ("Maciste helvetissä") vuodelta 1962.

DVD-julkaisut
-------------

Elokuvan laajakangasversio on julkaistu DVD:llä Italiassa ainoastaan italiankielisenä versiona. Amerikkalaisen Retromedian julkaiseman *Voittamattoman Herkuleen* kylkiäisenä tuleva *Mole Men Against the Son of Hercules* ("Myyrämiehet vastaan Herkuleen poika") -niminen versio on heikkotasoinen tv-kopio.

Lähteet
-------

* Casadio, Gianfranco: *I mitici eroi*. Ravenna: Longo Editore, 2007. ISBN 978-88-8063-529-1.
* Giordano, Michele: *Giganti buoni: da Ercole a Piedone (e oltro) il mito dell'uomo forte nel cinema italiano*. Roma: Gremese Editore, 1998. ISBN 88-7742-183-5.

### Viitteet

1. 1 2 3  Casadio, s. 85.
2. 1 2  Giordano, s. 63–64.
3. ↑  Marchena, Oscar Lapeña: *Guida al cinema "peplum"*, s. 142. Roma: Profondo Rosso, 2009. ISBN 978-88-95294-26-1.
4. ↑  Anica: Archivio del Cinema Italiano *archiviodelcinemaitaliano.it*. Viitattu 28.12.2013. (italiaksi)
5. 1 2  Giordano, s. 63.
6. ↑  Casadio, s. 76-77, 81–85.
7. 1 2  DBCult Movie Database *dbcult.com*.  Arkistoitu 30.12.2013. Viitattu 28.12.2013. (englanniksi)
8. ↑  Hughes, Howard: *Cinema Italiano: The Complete Guide from Classics to Cult*, s. 14–15. London, New York: I. B. Tauris, 2011. ISBN 978-1848856080.
9. ↑  Muscle Memory *musclememory.com*. Viitattu 28.12.2013. (englanniksi)
10. ↑  Die besten Horrorfilme *die-besten-horrorfilme.de*. Viitattu 28.12.2013. (saksaksi)
11. ↑  Hannes’ Filmarchiv *yllr.net*. Viitattu 28.12.2013. (saksaksi)
12. ↑  Casadio, s. 77.
13. ↑  Fantafilm *fantafilm.net*. Viitattu 28.12.2013. (italiaksi)
14. ↑  *Helsingin Sanomat* 2.11.1962, 3.11.1962 ja 6.11.1962.
15. ↑  Elonet *elonet.fi*. Viitattu 29.12.2013.
16. ↑  Amazon.it *amazon.it*. Viitattu 28.12.2013. (italiaksi)
17. ↑  DVD Talk *dvdtalk.com*. Viitattu 28.12.2013. (englanniksi)
18. ↑  Eccentric Cinema *eccentric-cinema.com*.  Arkistoitu 15.7.2012. Viitattu 28.12.2013. (englanniksi)

Aiheesta muualla
----------------

* *Maciste ja manalan valtiatar* Internet Movie Databasessa. (englanniksi)
* *Maciste ja manalan valtiatar* Elonetissä.